Det er ikke nemt at være to steder på én gang. Det må Tommy Eggers fra Dansk Folkeparti sande. Han forlader nemlig kommunalpolitik, for at være mere til stede i regionsrådet. Det fremgår af dagsorden til næste møde i byrådet. -I de sidste to år, har jeg haft vanskeligt ved at få tid til at passe mit politiske arbejde i både regionsråd, byråd samt de poster jeg af de to råd, er blevet udpeget til, samt de poster jeg har varetaget i anden anledning. Der har endvidere været for mange sammenfald af møder, hvor jeg så har måttet melde afbud til et af dem, hvilket jeg ikke finder hensigtsmæssigt, lyder begrundelsen fra Tommy Eggers. Tommy Eggers har sendt anmodningen til Borgmesterens Forvaltning den 11. november, og det bliver endeligt besluttet til byrådsmødet mandag den 23. november, hvorvidt han kan forlade byrådet. Tommy Eggers har været medlem af Aalborg Byråd siden 2002, og været forsyningsrådmand fra 2010 til 2013. Kristoffer Hjort Storm fra Dansk Folkeparti er indstillet som stedfortræder.

Referat:
Tidligere rådmand og DF'er Tommy Eggers forlader Aalborg byråd.